钦定古今图书集成/理学汇编/文学典/第061卷 > 锺谟
## 钦定古今图书集成/理学汇编/文学典/第061卷 > 锺谟

按马令《南唐书》本传：“谟字仲益，会稽人也。侨建康。少
爽悟，博学，属文，颖脱时辈。元宗宠用之，拔自下位。累
迁吏部郎中。显德中，周师下扬、光等州，元宗遣谟与
李德明奉表于世宗，未报，而孙晟、王崇质继至。谟等
谓世宗曰：‘唐畏陛下神武，保无二心。愿归取表，尽献
淮甸之地’。世宗许之，遣德明、崇质还江南，而晟与谟”
皆留行在。既而江南拒命，世宗大怒，案诛晟及馆中
二百馀人同死，独赦谟，以为耀州司马。谟在耀州，以
诗贻其州将，其略云：“翩翩归尽塞垣鸿，殷殷惊开蛰
户虫。渭北离愁春色里，江南家事战尘中。”江南暨周
平，世宗召谟授卫尉卿，放还国。谟作诗以献，其略云：
“三年耀武群侯服，一日回銮万国春。南北通欢永无
事，谢恩归去老陪臣。”世宗览而悦之，赐黄金五百两，
将以间其君臣也。元宗果衔之。谟归为礼部侍郎，判
尚书省，国政悉秉于中台，相府但纠辖而已。谟既秉
权，铸大钱，改制度，恃其才能，挟中朝之势，尤横恣不
法。世宗每遣使至，必赐诏存问。时太子冀参㹅庶政谟荐其所知阎式为太子司议郎，百司关启多由之。
初，李德明与谟善，德明之死，给事中唐镐与宋齐丘
同议，至是镐不自安，又颇纳贿。谟知之，面诘其状，镐
大惧。及谟复使周以《世宗》之言覆案，齐丘党与，陈觉、
李征古以下皆伏诛，镐益惧。会信州刺史张峦入为
天威军都虞侯，常诣谟第相欢，或至夜分。镐时掌枢
要，因构谟与峦谋为不轨，元宗疑之。太子冀卒，从嘉
以次当立，而谟曰：“从嘉轻肆，请立纪国公从善。”元宗
大怒，尚以世宗之故，未即加诛，乃罢其职，为国子司
业。及世宗崩，遂贬谟著作郎，饶州安置。遣中使领侍
卫军十人，即日监督，上道驰驿发遣，家属自后而去。
谟时病风眩，作绝句十馀章，其辞皆凄怆。至郡月馀，
遣人就缢杀之。谟尤好古碑，奉使中原，每道旁碑碣，
必驻马历览。尝见龟趺大碣半没水中，谟欣然解衣，
以手扪揣，默记其文。他日水涸，以所录本就正之无
差，其爽迈如此。初，使者至，谟望拜曰：“臣无负国。”使者
曰：“诏问孙晟独死状。”谟复拜曰：“臣闻命矣。”遂就缢。峦
亦赐死于宣州。

按陆游《南唐书》本传：“谟有女，感家祸不嫁，为道士，名
守一，博通孔老书，尤善讲说。端拱中，京师建洞真宫，
召守一为道职云。”